Румен Радев се срещна с представители на китайски компании, участващи в реализацията на "Един пояс, един път"

България активно подкрепя инициативата "Един пояс, един път" и платформата "17 плюс 1" за сътрудничество между Китай и държавите от Централна и Източна Европа, заяви президентът Румен Радев, който днес се срещна с представители на китайски компании, участващи в реализацията на "Един пояс, един път".

Отчитаме, че най-важният фактор за развитие на тези инициативи е транспортната свързаност между Китай и Европа, отбеляза президентът и допълни, че географското стратегическо положение на България определя най-краткия и изгоден път в тази транспортна свързаност.

Убеден съм, че със съвместните ни усилия можем да развием тази необходима за инициативите инфраструктура в България по най-добрия и най-бързия начин, в съответствие с принципите и правилата на ЕС, посочи държавният глава.

Готови сме да изслушаме вашите инвестиционни намерения и планове и се надявам на конструктивна работа с българското правителство, допълни той.

Китайският посланик у нас Дун Сяодзюн благодари за срещата и поздрави президента Радев за успешното държавно посещение в Китай, като отбеляза постигането на важен консенсус за развитие на взаимноизгодното сътрудничество между двете държави в различни области. Споменахте, че в рамките на "17 плюс 1" и "Един пояс, един път" Китай и България вече има отлично сътрудничество, ние вярваме, че имаме огромен потенциал и добра перспектива, посочи посланикът, цитиран от БТА.